Det begynte med en ganske ordinær ide om å se på sammenhengen mellom dødsulykker og dårlig veistandard. Men saken endte opp med å avsløre et omfattende hemmelighold i en stor offentlig etat, en praksis som truet vår rettssikkerheten og kan ha ført til mulige justismord.

I ti år hadde Statens Vegvesen gransket alle dødsulykker på norske veier uten å dele rapportene med pårørende, politi eller rettsvesen. Gjennom et solid arbeid med innsynsbegjæringer og klager, klarte journalistene å få ut de hemmeligstemplede rapportene til tross for stor motstand. Rapportene viste at veistandard hadde hatt stor eller avgjørende betydning for 175 dødsulykker de siste fem årene.

Prosjektet kunne lett endt opp som en grei nyhetssak om at dårlig norsk veistandard tar mange liv. Juryen er derfor svært imponert over hvordan journalistene rett før publisering forstår at materialet de sitter på har langt alvorligere dimensjoner over seg og bestemmer seg for å grave videre. For midtveis er det mange nye spørsmål som dukker opp: hvorfor er rapportene systematisk holdt unna politiet og heller ikke brukt i retten? Og kan dette har ført til at noen har blitt uskyldig dømt? Og kan det også tenkes at staten har unndratt seg erstatningsansvar overfor de pårørende?

På nytt starter et omfattende kartleggingsarbeid av alle bildrapssaker i perioden der disse systematisk blir sjekket mot ulykkesrapportene. Konklusjonen er rystende: Minst 16 personer hadde blitt tiltalt for bildrap uten at ulykkesrapportene var kjent for politiet eller rettens aktører. I tillegg går journalistene svært omfattende til verks for å spore opp bildrapsdømte pårørende til trafikkdrepte. Møtene med mennesker i livskrise og etiske problemstillinger underveis er imponerende godt løst.

Saken har fått mange og store konsekvenser. Blant annet har riksadvokaten har beordret gjennomgang av alle bildrapssaker de siste 10 årene, og rapportene fra Statens Vegvesen er nå obligatorisk i alle straffesaker.

Juryen vil rose journalistene for et svært systematisk arbeid med både skriftlige og muntlige kilder. Selv om sakens kjerne er hemmelighold, er den løst med utelukkende åpne kilder og offentlighetsloven som brekkstang.

Juryen gratulerer Ola Mjaaland, Synnøve Åsebø og Ingeborg Huse Amundsen med SKUP-diplom for 2014»